生日王郎以詩見慶次其韵并寄茶二十一片
作者：蘇軾
朝代：宋

paragraphs: 折楊新曲萬人趨，獨和先生于蒍于。
但信櫝藏終自售，豈知碗脫本無橅。
朅從冰叟來游宦，肯伴臞仙亦號儒。
棠棣並爲天下士，芙蓉曾到海邊郛。
不嫌霧谷霾松柏，終恐虹梁荷棟桴。
高論無窮如鋸屑，小詩有味似連珠。
感君生日遥稱壽，祝我餘年老不枯。
未辦報君青玉案，建溪新餠截雲腴。